මෙරට ඇති විශාලතම තෙත්බිම් කලාපයක් වන මුතුරාජවෙල මේ වනවිට සංවිධානාත්මක පිරිසක් විසින්සාහසික ලෙස විනාශ කරමින් පවතිනවා.අද සී.අයි.ඒ. අනාවරණය රාජ්‍ය අනුග්‍රහයද ඇතිව සිදුවන මෙම මුතුරාජවෙල විනාශය පිළිබදවයි.මුතුරාජවෙල තෙත් භූමිය යනු ශ්‍රී ලංකාව සතු වැදගත්ම නාගරික තෙත්බිම් කලාපයයි.කොළඹ නගරයට වරින්වර ඇතිවන ගංවතුර තර්ජනය කාලාන්තරයක් පුරා පාලනය කිරීමට ද මෙම මුතුරාජවෙල සිදුකරන්නේ අමිල සේවාවක්.සිය ගණනක් මත්ස්‍ය විශේෂ, සත්ව විශේෂ සහ ශාක විශේෂ වලට වාසස්ථාන සපයන මුතුරාජය සුවිශේෂී කඩොලාන ගහනයකින් ද සමන්විතයි.එහෙත් ගොඩබිම ඉඩම් මදිව තෙත් බිම ද ගොඩකරමින් ඉඩම් ආක්‍රමණය කරන මුදලට ගිජු මෙරට බලලෝභී දේශපාලනඥයන් කලක පටන් මුතුරාජවෙල තෙත්බිම වනසන බව ජනාධිපති මෛත්‍රීපාල සිරිසේන මහතා ද පසුගිය 04 වැනිදා ගම්පහ පැවති උත්සවයකදී හෙළි කළා.ජනාධිපතිවරයා එලෙස පවසා සති 02 ක් ඉක්මයාමටත් මත්තෙන් මුතුරාජවෙල තෙත්බිම මහා පරිමානයෙන් වනසන පිරිසක් පිළිබදව හිරු සී.අයි.ඒ.අනාවරණය කරගත්තා.වත්මන් රජයේ ප්‍රබල දේශපාලනඥයෙකුගේ අනුදැනුම මත ඔහුගේ හෙන්චයියෙකු භීෂනය වපුරමින් මේ වනවිට වත්තල - ඇලකන්ද බලගල පාර ආශ්‍රිත ප්‍රදේශයේ මුතුරාජවෙල මහා පරිමානයෙන් වැනසීම අරඹා තිබෙනවා.අවස්ථා ගණනාවකදී මෙම ප්‍රදේශයට හොර ඔප්පු සකස්කර අයිතිවාසිකම් පවසා මෙම භූමිය අත්පත් කරගැනීමට බලපුළුවම්කාරයින් කිහිපදෙනෙකුම පැමිණි බවයි ගම්වාසීන් හෙළි කරන්නේ.දේශපාලනයේ අනුහසින් කිසිදු බයක් සැකක් නොමැතිව මෙම වගුරුබිම විනාශ කිරීමට අනුබල දී ඇති පුද්ගලයින් ගම්වාසීන්ට පවසා ඇත්තේ මෙම ඉඩමේ කොටස් බලහත්කාරයෙන් අල්ලාගත් පසු ඔවුන්ට එහි ඉඩම් කොටස් ලබාදෙන බවයි.එම රැවටිලි බසට මුලා වු ගම්වාසීන් මෙලෙස කඩොලාන ඇතුළු ශාක පද්ධති විනාශ කිරීම අරඹා තිබුනේ රාජ්‍ය නිලධාරීන් ක්‍රියාත්මක නොවුනු පසුගිය නිවාඩු දින කිහිපයේයි.ගම්වාසීන්ගේ එළිපෙහෙලි කිරීම්වලට මුවා වු මහා පරිමාන ජාවාරම්කරුවන් යාන්ත්‍රික කියත් උපයෝගී කර ගනිමින් අක්කර ගණනක් සිත්පිත් නොමැති ලෙස විනාශ කරන අයුරු හිරු සී.අයි.ඒ.කැමරා කාචයේ මෙලෙස සටහන් වුණා.ගොවිජන එකේ කට්ටියත් අල්ලගෙන කැලයක් තියෙන ගොඩ ඉඩමක් හැටියට තමයි මේ විනාශය කරගෙන යන්නෙ.අපිටත් කථා කෙරුවා මේකට විරුද්ධ වෙන්න එපා.සහයෝගය දෙන්න අපිටත් ඉඩම් දෙන්නම් කියලා.නමුත් අපිට වටින්නෙ මේ පරිසරය රැකගැනීම.කොළඹ ගංවතුර තත්ත්වයන් පාලනය කිරීමට ඉමහත් කාරයභාරයක් ඉටුකළ මුතුරාජවෙල තෙත්බිම් කලාපය මෙලෙස සාහසික ලෙස විනාශ කිරීම අනාගතයේ ගංවතුරකින් කොළඹ ප්‍රදේශයට සිදුවන හානිය සුළු පටු නොවේ.ඒ පිළිබදව සිතා හෝ නීතිය ක්‍රියාත්මක කළ යුතු බලධාරීන් දැන් මෙම විනාශය නවතා දැමිය යුතු නොවේ ද ?සී.අයි.ඒ.ඉදිරියේදීත් මේ පිළිබද අවධානයෙන්.